রাজ্যের স্বরাষ্ট্র দফতরের কাছে যে সব নেতাজি-নথি রয়েছে, তা প্রকাশ করতে কোনও অসুবিধা আছে কি না, খতিয়ে দেখা হচ্ছে। সম্প্রতি কেন্দ্রীয় সরকার নেতাজি সম্পর্কে বেশ কিছু গুরুত্বপূর্ণ ফাইল প্রকাশ করেছে। সেই ফাইল অনুযায়ী, দেশ স্বাধীন হওয়ার পরেও নেতাজির দুই ভাইপো শিশির কুমার বসু ও অমিয় নাথ বসুর উপর নজরদারি চালাত পশ্চিমবঙ্গ সরকারের ইন্টেলিজেন্স ব্র্যাঞ্চ। নিয়মিত সেই রিপোর্ট পাঠানো হতো দিল্লিতে, কেন্দ্রীয় গোয়েন্দা সংস্থার কাছে। আজ কেন্দ্রের তরফে সংসদে জানানো হয়েছে, খোসলা কমিশন ও মুখার্জি কমিশনের বেশ কিছু ফাইল প্রকাশ করে জাতীয় আর্কাইভে পাঠানো হলেও এখনও সরকারের ঘরে অনেক ফাইল রয়েছে। পাশাপাশি পশ্চিমবঙ্গ সরকারের কাছেও নেতাজি সম্পর্কে বেশ কিছু ফাইল রয়েছে। রাজ্য সরকার সূত্রের খবর, এই ফাইলগুলি প্রকাশ করার বিষয়টিই খতিয়ে দেখা হয়েছে। তৃণমূল সাংসদ তথা নেতাজির পৌত্র সুগত বসু বলেন, ‘‘আমাকে কলকাতা থেকে বলা হয়েছে, রাজ্য সরকারের সমস্ত ফাইলই প্রকাশ করে দেওয়া হবে। ইতিহাসবিদ হিসেবে মনে করি, ৩০ বছরের পুরনো সব নথি প্রকাশ করা উচিত। কেন্দ্র হোক বা রাজ্য, ৫০ বছর পুরনো হয়ে গেলে সব নথিই প্রকাশ করে দেওয়া উচিত।’’ তবে নেহরু জমানায় কেন নেতাজির পরিবারের উপর নজরদারি চালানো হতো, তা নিয়ে নতুন কোনও তদন্তে যাচ্ছে না মোদী সরকার। স্বরাষ্ট্র মন্ত্রকের কাছে এ প্রশ্ন তোলেন দুই সাংসদ এম উদয়কুমার ও সুনীল কুমার সিংহ। জবাবে স্বরাষ্ট্র মন্ত্রকের প্রতিমন্ত্রী হরিভাই পারথিভাই চৌধরি জানিয়েছেন, কোনও তদন্তের প্রস্তাব নেই। নেতাজির পরিবারের উপর নজরদারির তথ্য উদ্ধার করেন অনুজ ধর। তিনি বলেন, ‘‘এ বার পশ্চিমবঙ্গ সরকারেরই উচিত গোপন নথি প্রকাশ করা। তথ্যের অধিকার আইনে রাজ্যের কাছে ওই সব নথি চেয়েছিলাম। বলা হয়, স্বরাষ্ট্র দফতরের সিক্রেট সেলের কাছে এই সব তথ্য রয়েছে। আমার হিসেব অনুযায়ী, রাজ্যের কাছে অন্তত ৬৪টি ফাইল রয়েছে।’’ নবান্ন সূত্রের বক্তব্য, নেতাজির পরিবারের উপরে নজরদারি কেন্দ্রের নির্দেশে হয়েছিল কি না, রাজ্য সরকার সেই ফাইল প্রকাশ করতে পারে কি না, তার আইনি দিকগুলি খতিয়ে দেখা হবে। সুগতবাবু বলেন, ‘‘কেন্দ্রীয় সরকারকে কোনও তদন্ত করতে হবে না। শুধু জানিয়ে দিক, আমাদের পরিবারের উপর কে নজরদারির নির্দেশ দিয়েছিলেন।’’